НАРОДНО СЪБРАНИЕ
Вх. №: 50-402-01-18
Дата: 06.08.2024 г./ 15:54 ч.

Република българия
МИНИСТЕРСКИ СЪВЕТ

                        ДО
ПРЕДСЕДАТЕЛЯ НА 
НАРОДНОТО СЪБРАНИЕ
г-жа РАЯ НАЗАРЯН

УВАЖАЕМА ГОСПОЖО ПРЕДСЕДАТЕЛ,
На основание чл. 87, ал. 1 от Конституцията на Република България изпращам Ви одобрения с Решение  563 на Министерския съвет от 2024 г. проект на Закон за изменение и допълнение на Закона за насърчаване на инвестициите.
Приложения:
1. Мотиви към проекта на Закон за насърчаване на инвестициите.
2. Частична предварителна оценка на въздействието.
3. Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за постъпилите предложения от обществените консултации.
5. Справка за отразяване на становищата, получени след съгласуване на законопроекта.

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    563

от   5 август   2024 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на Закона за насърчаване на инвестициите.
2. Предлага на Народното събрание да разгледа и приеме законопроекта по т. 1.
3. Министърът на иновациите да представи законопроекта по 
т. 1 в Народното събрание.

МИНИСТЪР-ПРЕДСЕДАТЕЛ: /п/ Димитър Главчев

ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Габриела Козарева
Вярно,
ЗА НАЧАЛНИК НА ОТДЕЛ
“ДЕЛОВОДСТВО, АРХИВ И
ТЕХНИЧЕСКО ОСИГУРЯВАНЕ”:
/Соня Божикова/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за изменение и допълнение на Закона за насърчаване на инвестициите

(Обн., ДВ, бр. 97 от 1997 г.; попр., бр. 99 от 1997 г.; изм. и доп., бр. 29 и 153 от 1998 г., бр. 110 от 1999 г., бр. 28 от 2002 г., бр. 37 от 
2004 г.; попр., бр. 40 от 2004 г.; изм. и доп., бр. 34, 59, 65, 80, 82 и 86 от 2006 г., бр. 42 и 53 от 2007 г., бр. 69 от 2008 г., бр. 41 и 82 от 2009 г., 
бр. 18, 88 и 100 от 2010 г., бр. 38, 45 и 82 от 2012 г., бр. 15, 16 и 66 от 2013 г., бр. 98 от 2014 г., бр. 14, 32 и 61 от 2015 г., бр. 85 и 96 от 2017 г., бр. 20 от 2018 г., бр. 44 от 2019 г., бр. 21 от 2020 г., бр. 17 и 21 от 2021 г., бр. 22 от 2022 г. и бр. 20 от 2024 г.)
§ 1. В чл. 2, т. 5 думите „за придобиване на професионална квалификация” се заличават.
§ 2. В чл. 2а се правят следните изменения и допълнения:
1. Алинея 1 се изменя така:
„(1) Разпоредбите за насърчаване на инвестициите по глава трета и по глава четвърта, когато предоставяните насърчителни мерки са държавни помощи, са в изпълнение на изискванията на Регламент (ЕС) № 651/2014 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на членове 107 и 108 от Договора (ОВ, L 187/1 от 26 юни 2014 г.), изменен и допълнен с Регламент (ЕС) 2017/1084 на Комисията от 14 юни 2017 г., Регламент (ЕС) 2020/972 на Комисията от 2 юли 2020 година, Регламент (ЕС) 2021/452 на Комисията от 15 март 2021 година, Регламент (ЕС) 2021/1237 на Комисията от 23 юли 2021 година, Регламент (ЕС) 2023/917 на Комисията от 4 май 2023 година и Регламент (ЕС) 2023/1315 на Комисията от 23 юни 2023 година, наричан по-нататък „Регламент (ЕС) № 651/2014”.”
2. В ал. 2 след думите „Мерките за помощ за насърчаване на инвестициите“ се поставя запетая и се добавя „когато са държавни помощи”.
§ 3. В чл. 10, ал. 2 се правят следните изменения и допълнения:
1. Точка 1 се отменя.
2. Създава се нова т. 9:
„9. внася в Министерския съвет предложения за сключване на меморандуми или споразумения с потенциални инвеститори;”.
3. Създава се т. 10:
„10. разработва и приема Методология за предоставянето на безвъзмездна финансова помощ за приоритетни инвестиционни проекти в преработващата промишленост  при спазване на изискванията на Регламент № 651/2014.”
§ 4. В чл. 11, ал. 1, т. 2 думите „мерките се разработват в съответствие със стратегията по чл. 10, ал. 2, т. 1” и точката и запетаята след тях се заличават.
§ 5. В чл. 12 се правят следните изменения:
1. Алинея 1 се изменя така:
„(1) По реда на тази глава и на глава четвърта се насърчават инвестиции в дълготрайни материални и нематериални активи и свързаните с тях нови работни места, осъществявани на територията на Република България. Мерките по чл. 2а, ал. 2 се прилагат в съответствие с изискванията на Регламент (ЕС) № 651/2014.”
2. В ал. 2:
а) в т. 6 думите „най-малко 40 на сто” се заменят с „най-малко 25 на сто”, а думите „приемливите разходи” се заменят с „допустимите разходи”;
б) точка 7 се изменя така:
„7. да създават и поддържат заетост, която да е пряко свързана с осъществяването на инвестиционния проект в случаите и при условията, предвидени в правилника за прилагане на закона; при заявяване на мерките по чл. 22д и чл. 22е, ал. 2, т. 1, когато се предвижда насърчаване по чл. 15, ал. 1, т. 6, трябва да са изпълнени едновременно условията на чл. 14, параграф 9 от Регламент (ЕС) 
№ 651/2014:
а) инвестиционният проект води до нетно увеличение на броя на служителите в съответния стопански обект в сравнение със средния им брой през предходните 12 месеца след приспадане от броя на създадените работни места на всички работни места, закрити през този период, изразени в единици труд за година;
б) всяко работно място е заето в срок до три години от приключването на инвестицията;
в) всяко работно място, създадено чрез инвестицията, се запазва в съответния регион за период от най-малко пет години от датата, на която на длъжността е назначено лице за първи път, или три години - в случаи на малки и средни предприятия, освен ако работното място е закрито между 1 януари 2020 г. и 30 юни 2021 г.”;
в) в т. 8 думите „по смисъла на чл. 14, параграф 5 от Регламент (ЕС) № 651/2014” се заличават;
г) в т. 9 думите „по смисъла на чл. 14, параграф 6 от Регламент (ЕС) № 651/2014” се заличават.
§ 6. В чл. 13 се правят следните изменения и допълнения:
1. В ал. 1 т. 4 се изменя така:
„4. което има изискуеми публични задължения, с изключение на задължения по невлезли в сила актове, както и разсрочени, отсрочени или обезпечени задължения.”
2. Създава се ал. 4:
„(4) Обстоятелствата по ал. 1, т. 4 се проверяват от Българската агенция за инвестиции по реда на чл. 87, ал. 11 от Данъчно-осигурителния процесуален кодекс.”
§ 7. В чл. 14, ал. 3 думите „чл. 22е, ал. 3” се заменят с „чл. 22е, ал. 4” и думите „чл. 22е, ал. 4” се заменят с „чл. 22е, ал. 5”.
§ 8. В чл. 15 се правят следните изменения:
1. В ал. 1 т. 5 се изменя така:
„5. финансово подпомагане за обучение на лица, заели новите работни места, свързани с инвестициите по реда на чл. 22в;”.
2. В ал. 2 думите „чл. 22е, ал. 2” се заменят с „чл. 22е, ал. 3” и думите „чл. 22е, ал. 3” се заменят с „чл. 22е, ал. 4”.
§ 9. В чл. 16, ал. 1 се правят следните изменения:
1. Думите „чл. 22е, ал. 2, т. 1” се заменят с „чл. 22е, ал. 3, т. 1”.
2. В т. 2 букви „а” и „б” се изменят така:
„а) съответствието на проекта с условията на схемата за регионална инвестиционна помощ и/или схемата за помощ за обучение съгласно Регламент (ЕС) № 651/2014, когато насърчителните мерки са държавни помощи, или
б) намерението си да приложи мярката, представляваща държавна помощ, при условие че бъде одобрена от Европейската комисия по реда на Закона за държавните помощи, в случаите, когато мярката не попада в обхвата на групово освобождаване съгласно Регламент (ЕС) № 651/2014 по отношение на регионална инвестиционна помощ;”.
§ 10. В чл. 22а се правят следните изменения и допълнения:
1. В ал. 7 след думите „индустриален парк” се добавя „или индустриална зона или технологичен парк”.
2. Алинея 10 се изменя така:
„(10) Публични предприятия с изцяло държавно или общинско участие, или смесено държавно и общинско участие, или между публични предприятия с изцяло държавно участие и държавата или община, както и техните дъщерни дружества могат да извършват продажба, замяна или да учредяват възмездно ограничено вещно право върху имоти без търг или конкурс:
1. по искане на инвеститор, получил сертификат за клас инвестиция, и след писмено разрешение от собственика на капитала; в тези случаи се извършва оценка по реда на ал. 2 и се прилагат изискванията на ал. 3 - 8;
2. за приоритетни инвестиционни проекти по чл. 22е на цени, по-ниски от пазарните, като цената не може да бъде по-ниска от данъчната оценка на имота, след писмено разрешение от собственика на капитала, ако са изпълнени всички условия за прилагане на схемата за регионална инвестиционна помощ по Регламент (ЕС) № 651/2014, определени с правилника за прилагане на закона.”
3. Алинея 11 се изменя така:
„(11) Публични предприятия с изцяло държавно или общинско участие, или смесено държавно и общинско участие, или между публични предприятия с изцяло държавно участие и държавата или община, както и техните дъщерни дружества могат да отдават под наем собствените си имоти чрез пряко договаряне на пазарни цени след оценка, направена по реда на ал. 2 и разрешение от собственика на капитала за приоритетни инвестиционни проекти по чл. 22е.”
4. В ал. 12 думите „чл. 22е, ал. 2” се заменят с „чл. 22е, ал. 3”.
5. В ал. 13 думите „ал. 10, т. 2” се заменят с „ал. 10”.
6. Създава се ал. 14:
„(14) В случаите по чл. 22а, ал. 10 от ЗНИ, когато изпълнението на инвестиционния проект е предвидено в имот, за който няма влязъл в сила подробен устройствен план (ПУП), срокът за изпълнение на проекта може да бъде спрян от придобиване на имота или от учредяването на ограничени вещни права върху него до влизане в сила на заповедта за одобрение на ПУП, но не повече от 24 месеца. Условията по спиране и възобновяване на сроковете по изпълнение на проекта се уреждат в договора с инвеститора по чл. 22а, ал. 10, като при приключване на устройствената процедура инвеститорът е длъжен да уведоми собственика на имота, а срокът за изпълнение на проекта се възобновява. При условие че устройствената процедура не е приключила в срок от 24 месеца, срокът за изпълнение на проекта се възобновява автоматично.”
§ 11. Член 22в се изменя така:
„Чл. 22в. (1) По предложение на министъра на иновациите и растежа Министерският съвет може да отпуска средства за финансово подпомагане на обучението на лица, заели новите работни места, разкрити при осъществяването на инвестиция от клас А и от клас Б, когато:
1. инвестицията се осъществява във високотехнологични дейности или изцяло в административните граници на икономически необлагодетелствани региони;
2. заетостта, създадена от инвестицията, отговаря едновременно на следните условия:
а) създадената заетост е пряко свързана с осъществяването на инвестиционния проект;
б) инвестиционният проект води до нетно увеличение на броя на служителите в съответния стопански обект в сравнение със средния им брой през предходните 12 месеца след приспадане от броя на създадените работни места на всички работни места, закрити през този период, изразени в единици труд за година;
3. годишното трудово възнаграждение на заетите по трудово правоотношение в предприятието е по-високо от средното в страната за съответната икономическа дейност, в която се осъществява инвестиционният проект, по данни на Националния статистически институт за срока за поддържане на заетостта.
(2) Инвеститорът - работодател, може да проведе обучение чрез обучаваща организация или самостоятелно в рамките на средствата по ал. 1.
(3) Взаимоотношенията във връзка с обучението се уреждат съгласно Регламент (ЕС) № 651/2014 по отношение на помощта за обучение и по ред, определен с правилника за прилагане на закона.”
§ 12. В чл. 22е се правят следните изменения и допълнения:
1. Алинея 1 се изменя така:
„(1) Приоритетни са инвестиционните проекти, изпълняващи се в икономическите дейности, които се определят по реда на чл. 12, ал. 2, т. 2 и са свързани с икономическото развитие, отбраната и националната сигурност на Република България или за развитието на регионите в страната. Те трябва да отговарят на следните изисквания:
1. направени  инвестиции в един обект в размер, определен с правилника за прилагане на закона;
2. създадена  заетост чрез инвестиции, при които минималният брой на заетите лица е определен с правилника за прилагане на закона.”
2. Създава се нова ал. 2:
„(2) Приоритетните инвестиционни проекти по ал. 1 могат да предвиждат и:
1. изграждане на индустриални зони с необходимата техническа инфраструктура за привличане на инвестиции или изграждане на индустриални паркове, вписани в Регистъра на индустриалните паркове, при условия и по ред, определени с правилника за прилагане на закона;
2. изграждане на технологични паркове с необходимата техническа инфраструктура за привличане на инвестиции в научни изследвания и/или образование, и/или информационни технологии, включително иновационни дейности за технологично обновяване на производствени продукти и технологии, при условия и по ред, определени с правилника за прилагане на закона;
3. изграждане или разширяване на производствени и складови бази с необходимата техническа инфраструктура на стратегически обекти от значение за националната сигурност.”
3. Досегашната ал. 2 става ал. 3 и в нея, в т. 4 думите „по ал. 1, т. 5” се заменят с „по ал. 2, т. 3”.
4. Досегашните ал. 3 – 5 стават съответно ал. 4 – 6.
§ 13. В чл. 22ж се правят следните изменения и допълнения:
1. Алинея 2 се отменя.
2. Създава се ал. 3:
„(3) Междуведомствена работна група може да бъде създадена и със заповед на министъра на иновациите и растежа във връзка със заявен инвестиционен интерес от потенциален инвеститор, предвиждащ осъществяването на проект от важно значение за икономиката на страната, попадащ в обхвата на чл. 22е.”
§ 14. В чл. 27, ал. 1 след думите „областите на дейност, посочени в чл. 4, параграф 1 от Регламент (ЕС) 2019/452” се поставя запетая и се добавя „които са конкретизирани в правилника за прилагане на Закона за насърчаване на инвестициите”, а думата „отговаря” се заменя с „отговарят”.
§ 15. В чл. 30 думите „и се удостоверява с документите по 
чл. 32а, ал. 3 и 4” се заличават.
§ 16. Създава се нов чл. 31:
„Чл. 31. (1) При неизпълнение или нарушение, непосредствено свързано с получаването на държавна помощ, на разпоредби на Регламент (ЕС) № 651/2014, на Закона за насърчаване на инвестициите, правилника за прилагане на закона и по сключените договори за предоставяне на държавни помощи по прилагане на  схемата за регионална инвестиционна помощ и/или схемата за помощ за обучение, всички недължимо платени и надплатени суми подлежат на връщане от получателя на помощта.
(2) Средствата по ал. 1 са изискуеми от момента на получаването на помощта заедно със законната лихва от тази дата.
(3) Средствата  по ал. 1 са публични държавни вземания и се установяват от министъра на иновациите и растежа в качеството му на администратор на помощ чрез издаване на акт за установяване на публично вземане по реда на Административнопроцесуалния кодекс.
(4) Вземанията по издадените актове по ал. 3 подлежат на събиране по реда на Данъчно-осигурителния процесуален кодекс от органите на Националната агенция за приходите.”
§ 17. В § 1 от Допълнителните разпоредби се правят следните изменения и допълнения:
1.	В т. 7 думите „физически и функционално” се заменят с „физически и/или функционално”.
2.	Точка 10 се изменя така:
„10. "Икономически необлагодетелствани региони” са общини, в които равнището на безработица е по-високо от средното за страната.”
3.	Точка 17 се изменя така:
„17. ”Елементи на техническата инфраструктура” са:
1. за клас А, клас Б и приоритетен проект:
а) транспортната техническа инфраструктура и съоръженията към нея (мостове, тунели, надлези, подлези, прелези и др.) по чл. 64, 
ал. 1, т. 1 от Закона за устройство на територията;
б) преносните (довеждащите и отвеждащите) проводи (мрежи) и съоръженията към тях в урегулирана или неурегулирана територия по чл. 64, ал. 1, т. 2 и 3 от Закона за устройство на територията;
2. в случаите на голям инвестиционен проект по смисъла на 
чл. 2, т. 52 от Регламент № 651/2014 разпределителните проводи и разпределителните устройства и съоръженията към тях - трансформаторни постове, електрически подстанции, понижителни и разпределителни станции.”
4.	Създават се т. 19 и 20:
„19. ”Индустриална зона” е един или съвкупност от два или повече съседни поземлени имота, разположени на територии, за които съгласно устройствен план е определено предназначение за производствени дейности.
20. ”Технологичен парк” е един или съвкупност от два или повече съседни имота с преобладаващи научноизследователска и развойна дейност и/или образование, и/или информационни технологии и за иновационни дейности за технологично обновяване на производствени продукти и технологии. Допустима е допълваща инвестиционна дейност в преработващата промишленост или в друг производствен сектор.”
§ 18. В Преходните и заключителните разпоредби на Закона за насърчаване на инвестициите се създават § 13 и 14:
„§ 13. Конкретните области на дейност на чуждестранните инвестиции, които подлежат на скрининг по чл. 27 ал. 1, се определят с правилника за прилагане на закона, взимайки предвид чл. 4, параграф 1 от Регламент (ЕС) 2019/452.
§ 14. За всички заварени договори за предоставяне на държавни помощи по прилагане на  схемата за регионална инвестиционна помощ и/или схемата за помощ за обучение, по които са установени неизпълнение или нарушение, непосредствено свързано с получаването на държавна помощ, на разпоредби на Регламент (ЕС) 
№ 651/2014, на Закона за насърчаване на инвестициите, на правилника за прилагане на закона и на самите договори, недължимо платените и надплатени суми по тях се установяват и събират по реда на чл. 31 от този закон.”

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 19. В срок от три месеца от влизането в сила на този закон правилникът за прилагане на закона се привежда в съответствие с него и с Регламент (ЕС) № 651/2014.
§ 20. Схемата за регионална инвестиционна помощ SA.104691 и Схемата за помощ за обучение SA.104692 са със срок на валидност до 31 декември 2023 г.
§ 21. Схемата за регионална инвестиционна помощ и Схемата за помощ за обучение, освободени от задължението за уведомяване по Регламент (ЕС) № 651/2014, не се прилагат до привеждането на правилника за прилагане на закона в съответствие с Регламент (ЕС) 
№ 651/2014 и влизат в сила едновременно с влизането в сила на изменения правилник за прилагане на закона.
§ 22. Министърът на иновациите и растежа, който е администратор на помощ, изготвя обобщена информация за всяка схема, която предоставя на Европейската комисия по реда и в сроковете, предвидени в чл. 29 от Закона за държавните помощи и чл. 11, буква „а” от Регламент (ЕС) № 651/2014.
§ 23. Законът влиза в сила от деня на обнародването му в „Държавен вестник”.

Законът е приет от 50-ото Народно събрание на ………..…... 2024 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

Рая Назарян

М  О  Т  И  В  И

към проекта на Закон за изменение и допълнение на Закона за насърчаване на инвестициите

С предложенията за промени в Закона за насърчаване на инвестициите (ЗНИ) са отразени промени в Общия регламент за групово освобождаване, като някои текстове са прецизирани за съответствие с разпоредбите на регламента. Основно това са текстове, които съдържат позовавания на отделни разпоредби от чл. 14 от Регламент (ЕС) 
№ 651/2014 с оглед на последното му изменение с Регламент (ЕС) 2023/1315 на Комисията от 23 юни 2023 година за изменение на Регламент (ЕС) № 651/2014 за обявяване на някои категории помощи за съвместими с вътрешния пазар в приложение на членове 107 и 108 от Договора и на Регламент (ЕС) 2022/2473 за обявяване на някои категории помощи — за предприятия, които произвеждат, преработват и предлагат на пазара продукти от риболов и аквакултури — за съвместими с вътрешния пазар в приложение на членове 107 и 108 от Договора.
В тази връзка се предлага промяна в чл. 12, ал. 2, т. 6 и 7 от проекта на ЗНИ.
Изменението в т. 6 произтича от промяната в чл. 14, 
параграф 14 от Регламент № 651/2014, а изменението в т. 7 - от промяната в чл. 14, параграф 9 от посочения регламент.
Законът за насърчаване на инвестициите и Правилникът за прилагане на Закона за насърчаване на инвестициите (ППЗНИ) формират правно основание за прилагане на две схеми за държавна помощ в режим на групово освобождаване, а именно - регионална инвестиционна помощ по чл. 14 и държавна помощ за обучение по 
чл. 31 от Регламент № 651/2014. „Схема за помощ“ по смисъла на чл. 2, т. 15 от Регламент № 651/2014 - означава всеки акт, на основата на който, без да се изискват допълнителни мерки за прилагане, индивидуална помощ може да се предостави на предприятията, определени в този акт по общ и абстрактен начин, и всеки акт, на основата на който помощ, която не е свързана с конкретен проект, може да бъде предоставена на едно или няколко предприятия за неопределен период от време и/или в неопределен размер.
Схеми SA.104691 и SA.104692 прекратиха своето действие на 31 декември 2023г., като след тази дата те не се прилагат и нови меморандуми/договори по тях не могат да бъдат сключвани. Съобщаването на новите схеми, които ги заместват, ще бъде извършено след привеждане на Закона за насърчаване на инвестициите и на правилника за неговото прилагане в съответствие с ОРГО.
Във връзка с изложеното, за да има действащи и валидни схеми за помощ, следва националното ни законодателство по прилагането на Регламент № 651/2014 (относно регионалната инвестиционна помощ и помощта за обучение), именно - ЗНИ и ППЗНИ, да бъде изменяно и допълвано винаги когато са налице изменения в глави I, II и III, раздел 1, подраздел А и раздел 5 от Регламент № 651/2014 (последните изменения са от 23.06.2023 г). Само по този начин се създават предпоставки схемите за помощ да бъдат съответстващи на актуалното европейско законодателство за групово освобождаване, което е Регламент № 651/2014.
В Преходните и заключителните разпоредби на ЗИД на ЗНИ е заложен срок три месеца от влизането в сила на този закон, в който правилникът за прилагане на закона да се приведе в съответствие с него и с Регламент (ЕС) № 651/2014.
С промените в ЗНИ се предлага също разграничаване на финансовите мерки с оглед на приложимостта на изискванията на Регламент (ЕС) № 651/2014 и разясненията на Европейската комисия в Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз (2016/C 262/01), което систематично обобщава съдебната практика на съдилищата на ЕС и практиката на Европейската комисия за вземане на решения и предоставя общи насоки за всички аспекти на дефиницията на държавна помощ.
Причините за необходимостта от подобно разграничение се състоят в същността на самите мерки. Така например съгласно предвиденото в чл. 22а от ЗНИ (с изключение на ал. 9 и ал. 10, т. 2) придобиването на недвижим имот или на ограничено вещно право върху имот, извършено на базата на „независима експертна оценка, преди преговорите за продажба, за да бъде определена пазарната цена въз основа на общоприети пазарни показатели и стандарти за оценка“ (параграф 103 от Известието на Комисията), както и принципът на основно прилагане на финансовото подпомагане на изграждането на техническа инфраструктура съгласно чл. 22б от ЗНИ, който попада в приложеното поле на Известието на Комисията и са в т. нар. „режим непомощ“, което не предполага съответствие с изискванията на Регламент № 651/2014. Още повече публичното финансиране на инфраструктура не представлява държавна помощ, ако достъпът до инфраструктурата е безплатен за всички потребители при недискриминационни условия. Останалите мерки с финансово изражение - обучение, частично възстановяване на осигурителните вноски, направени за сметка на работодателя, безвъзмездна финансова помощ, закупуването на недвижими имоти на цени под пазарните, следва да отговарят на схемата за регионална инвестиционна помощ и на схемата за обучение, които произтичат и следват правилата на Регламент № 651/2014.
Предлаганите изменения предвиждат инвеститорите, заявили финансови мерки, да прилагат съответно приложимите изисквания на Европейските правила – посочените в Известие на Комисията и ОРГО (Регламент № 651/2014), съответно заложени в националното ни право чрез ЗНИ.
Предложените изменения са в чл. 2а, ал. 1 и 2, чл. 12, ал. 1 и 
чл. 16, ал. 1, т. 2.
В предходно проведената процедура по междуведомствено съгласуване по реда на чл. 32 от Устройствения правилник на Министерския съвет е получено становище от Министерството на финансите за прецизиране на текстове в доклада и в проекта на Закон за изменение и допълнение на Закона за насърчаване на инвестициите. Бележките са отразени, като в Преходните и заключителните разпоредби на ЗИД на ЗНИ и са добавени два нови параграфа. Получено е и становище, съдържащо предложение за редакция в чл. 10 и чл. 11 от Закона за насърчаване на инвестициите от Дирекция „Стратегическо планиране“ в администрацията на Министерския съвет. Бележките се състоят в това, че с Протокол № 7 от проведената процедура за неприсъствено приемане на решения от Съвета за развитие при Министерския съвет, проведена в периода 30 ноември 2023 г. – 1 декември 2023 г., Съветът за развитие одобри предложението на министъра на икономиката и индустрията за разработване на Национална индустриална стратегия до 2030 г. при спазване на формулираните препоръки от дирекция „Стратегическо планиране” в администрацията на Министерския съвет. Едно от основните предложения е Министерството на иновациите и растежа съгласувано с Министерството на икономиката и индустрията да инициира изменение на Закона за насърчаване на инвестициите, като отпадне изискването да бъде разработвана стратегия за инвестициите като самостоятелен документ. В тази връзка се предлага да бъдат включени изменения в проекта на ЗИД на ЗНИ в посочените по-горе законови разпоредби.
В ЗИД на ЗНИ се предлагат изменения в ал. 10 и ал. 11 от 
чл. 22а, като използваното понятие еднолично търговско дружество с държавно или общинско участие е осъвременено с оглед на възприетата терминология от Закона за публичните предприятия, а именно - понятието публично предприятие, като е направено уточнението за кои публични предприятия се касае.
В хода на междуведомственото съгласуване по отношение на ал. 11 са отправени бележки от Министерството на финансите (МФ) и от Министерството на младежта и спорта (ММС). Бележката на МФ е съобразена, като текстът е прецизиран, докато бележката на ММС не е приета, тъй като се касае за осъвременяване на използваните понятия в ал. 10 и ал. 11 от чл. 22а, а не за разширяване на субектите.
Направени са изменения в чл. 22в, като текстът е приведен в съответствие с чл. 31 от Регламент № 651/2014. С изменението се предвижда да бъде финансово подпомагано обучението, което се провежда на заетите лица във връзка с осъществяването на сертифицирания инвестиционен проект и не се ограничава до придобиването на професионална квалификация. Още повече договорът за придобиване на професионална квалификация, независимо че е уреден в чл. 229 от Кодекса на труда, съгласно практиката на Върховния касационен съд (Определение № 1082 от 17.10.2012 г. на ВКС по 
гр. д. № 326/2012 г., IV г. о.; Решение № 227 от 19.04.2011 г. на ВКС 
по гр. д. № 1861/2010 г., IV г. о.) не е трудов договор, а договор по Закона за задълженията и договорите (ЗЗД). Имайки предвид изискването на ЗНИ обучаваните лица да са наети по трудово правоотношение, за целите на реализацията и на отчитането на инвестиционния проект, са направени измененията в чл. 22в, както и в чл. 2 и в чл. 15 от ЗНИ.
Във връзка със становище на Българската агенция за инвестиции с вх. № 90-03-245/26.06.2024, получено в хода на обществените консултации, законопроектът е прецизиран, като в чл. 22е се обособява ал. 1, регламентираща приложимите за всеки приоритетен инвестиционен проект изисквания относно инвестициите в дълготрайни материални и нематериални активи и осигуряването на заетост. В нова ал. 2 са специфицирани изискванията относно изграждането на индустриални зони и индустриални паркове, технологични паркове, както и изграждане или разширяване на производствени и складови бази с необходимата техническа инфраструктура на стратегически обекти от значение за националната сигурност. Детайлизирани са изискванията, че изграждане на индустриални зони с необходимата техническа инфраструктура за привличане на инвестиции, както и изграждането на индустриални паркове, вписани в Регистъра на индустриалните паркове, следва да бъде осъществявано при условия и по ред, определени с правилника за прилагане на закона. По този начин в подзаконовия акт ще се регламентират всички онези условия, които понастоящем се прилагат в контекста на приоритетните инвестиционни проекти към индустриалните зони (чл. 63, ал. 5 от ППЗНИ), да бъдат приложими и към индустриалните паркове. Още повече чл. 20, ал. 2 от Закона за индустриалните паркове предвижда, че собственик на индустриален парк и инвеститор може да получава подкрепа при условията и по реда на ЗНИ.
Получено е становище от Министерството на икономиката и индустрията (МИИ), в което са отправени забележки от правно-технически характер, които са съобразени и отразени в проекта на ЗИД на ЗНИ. Относно бележката по същество, че новата разпоредба на 
чл. 22е, ал. 2, т. 1 от законопроекта ограничава подкрепата за приоритетни инвестиционни проекти, правейки я допустима само за индустриални паркове, които са изградени при условията и по реда, определени с Правилника за прилагане на Закона за насърчаване на инвестициите, изложените доводи не се споделят. Аргументите в тази посока са, че наличието само по себе си на индустриален парк, вписан в Регистъра на индустриалните паркове, не следва да бъде единственото и достатъчно основание същият да бъде насърчаван с всички допустими мерки по реда на ЗНИ за приоритетен проект. Предложените изменения са с цел индустриалните паркове, които ще бъдат сертифицирани като приоритетен инвестиционен проект, да отговарят на определени нормативни изисквания, които ще бъдат регламентирани в ППЗНИ.
Получено е допълнително становище от МИИ с предложение към чл. 22а да бъде добавена нова ал. 14, като аргументите са, че правната рамка следва да предвижда възможност за спиране и/или удължаване на срока, предвиден като основание за разваляне на договора, за времето, необходимо за влизане в сила на подробен устройствен план (ПУП). Следва да се предвиди съответно задължение на инвеститора за документално удостоверяване на началото на процедурата по изготвяне на ПУП до влизането в сила на заповедта за одобряване на същия.
С предлаганите изменения се урежда възможността да бъдат сключвани споразумения или меморандуми с потенциални инвеститори извън случаите на процедурата по сертифициране, както и се предвижда възможност да бъде създавана междуведомствена работна група със заповед на министъра на иновациите и растежа във връзка със заявен инвестиционен интерес от потенциален инвеститор, предвиждащ осъществяването на проект от важно значение за икономиката на страната.
В глава шест „а“ е създаден нов чл. 31, с който се предлага в специалния закон – ЗНИ, предоставяните финансови средства при условията на схема за регионална инвестиционна помощ и схема за помощ за обучение в изпълнение на Регламент (ЕС) № 651/2014, които са държавни помощи и са под формата на финансово подпомагане за обучение на лица, заели новите работни места, разкрити при осъществяването на инвестиция от клас А и от клас Б (чл. 22в), за частично възстановяване, за период, не по-дълъг от 24 месеца от разкриването на съответното работно място, на направените от инвеститора за негова сметка в качеството му на работодател задължителни осигурителни вноски за държавното обществено осигуряване, за допълнителното задължително пенсионно осигуряване и за задължителното здравно осигуряване за работниците и служителите, заели новите работни места (чл. 22д), за безвъзмездна финансова помощ за приоритетни инвестиционни проекти (чл. 22е) и чл. 22а, ал. 9 и ал. 10, т. 2 – при прехвърляне на имот или учредяване на права върху имот на цени, по-ниски от пазарните, като цената не може да бъде по-ниска от данъчната оценка на имота, за приоритетни инвестиционни проекти по чл. 22е, когато се предоставят насърчителни мерки - държавни помощи, да бъдат определени за публични държавни вземания. В хода на междуведомствено съгласуване са получени бележки от МФ, в които се посочват аргументи и насоки текстът да бъде прецизиран. Бележките са взети изцяло под внимание и текстът е редактиран, като е предвидена и разпоредба в ПЗР на ЗНИ (нов § 14) относно заварените случаи.

Предвижда се при непосредствено свързани с предоставянето на държавни помощи, възникнали при неизпълнение или нарушение на разпоредби на Регламент (ЕС) № 651/2014, на Закона за насърчаване на инвестициите, на Правилника за прилагане на Закона за насърчаване на инвестициите или на условията на схемата за регионална инвестиционна помощ и схемата за помощ за обучение, както и при неизпълнение на задължения по сключените договори за предоставяне на държавни помощи по насърчителните мерки по чл. 22а, ал. 9 и ал. 10, т. 2, чл. 22в, чл. 22д и безвъзмездна финансова помощ по приоритетни инвестиционни проекти по чл. 22е с предоставено насърчаване под формата на държавни помощи, да подлежат на връщане от получателя на помощта.
Съобразно установената практика на Европейската комисия тези средства стават изискуеми от момента на получаването на помощта заедно със законната лихва от тази дата.

Предвидено е държавните помощи - публични държавни вземания, да се установяват от министъра на иновациите и растежа в качеството му на администратор на помощ чрез издаване на акт за установяване на публично вземане по реда на Административнопроцесуалния кодекс, като вземанията по издадените актове да подлежат на събиране по реда на Данъчно-осигурителния процесуален кодекс от органите на Националната агенция за приходите.
С оглед на отправените препоръки от Министерството на финансите са внесени изменения и в чл. 13.
В Допълнителните разпоредби е прецизирано понятието „елементи на техническата инфраструктура“, както и са въведени две нови понятия – за „индустриална зона” и „технологичен парк”.

В Преходните и заключителните разпоредби на ЗНИ се създава нов § 13 поради отчитането и съобразяването на натрупания вече опит в други държави от ЕС и възможността, която дава самият 
Регламент 2019/452 на Европейския парламент и на Съвета. 
С предлагания текст се предоставя възможност на държавата да конкретизира и да стесни кръга от области на дейност за чуждестранните инвестиции, които ще подлежат на скрининг, като това може да бъде направено в подзаконов акт, а именно – в Правилника за прилагане на Закона за насърчаване на инвестициите.

МИНИСТЪР-ПРЕДСЕДАТЕЛ: